Για πρώτη φορά η Αpple λανσάρει στην αγορά κινητό που θα διαθέτει ανιχνευτή προσώπου (face scanner). Πλέον, το νέο iPhone Χ θα δίνει πρόσβαση στα δεδομένα του τηλεφώνου αφού πρώτα «σκανάρει» το πρόσωπο του χρήστη.

Το iPhone X καταφθάνει στη χώρα μας την ερχόμενη Παρασκευή. Μέχρι χθες βράδυ, οι παραγγελίες είχαν ξεπεράσει τις 7.500 συσκευές μόνο στα δίκτυα λιανικής, δηλαδή στις μεγάλες αλυσίδες καταστημάτων (Κωτσόβολος, Πλαίσιο κ.λπ.). Στις παραγγελίες αυτές δεν περιλαμβάνονται εκείνες που έχουν πραγματοποιηθεί στα δίκτυα κινητής τηλεφωνίας.

Πληροφορίες κάνουν λόγο για συνολική ζήτηση περισσότερων των 12.000 συσκευών iPhone X στη χώρα μας, πέντε ημέρες πριν από το επίσημο λανσάρισμά του. Μάλιστα, οι εταιρείες λιανικής επιχειρούν να δελεάσουν όσο γίνεται περισσότερους πελάτες, διαφημίζοντας τις προπαραγγελίες και τις 48 άτοκες δόσεις.

Τα παραπάνω σημαίνουν ότι οι Ελληνες ετοιμάζονται πριν από τα Χριστούγεννα να διαθέσουν τουλάχιστον 15 εκατ. ευρώ για την απόκτηση του τελευταίου δημιουργήματος της Apple. Μάλιστα, οι φανατικοί οπαδοί της Apple ετοιμάζονται για το άλμα από το iPhone 7 στο iPhone X, αγνοώντας το iPhone 8 που κυκλοφορεί από τον περασμένο Σεπτέμβριο.

Σημειώνεται ότι η τιμή του iPhone X στην Ελλάδα είναι πολύ υψηλότερη από τις ΗΠΑ και κυμαίνεται, ανάλογα με το μοντέλο, από 1.200 έως 1.300 ευρώ. Κύκλοι της αγοράς αναφέρουν ότι οι παραγγελίες συνεχίζουν να εισέρχονται στα συστήματα των καταστημάτων και, σε αντίθεση με ό,τι ισχύει στα δίκτυα κινητής, οι παραγγελίες αφορούν ουσιαστικά την προπώληση του κινητού. «Η προπαραγγελία συνήθως αφορά μια ηλεκτρονική αγορά της συσκευής, μέσω πιστωτικής κάρτας», σημειώνει καλά ενημερωμένη πηγή. Οι ίδιοι τονίζουν ότι η Apple πολύ δύσκολα θα ικανοποιήσει την υψηλή ζήτηση στη χώρα μας. Ουσιαστικά ελπίζουν ότι οι προπαραγγελίες που ήδη έχουν γίνει να ικανοποιηθούν μέχρι τα τέλη του έτους. Παράγοντες της αγοράς αναφέρουν ότι το αμέσως προηγούμενο καλύτερο λανσάρισμα κινητού στη χώρα μας ήταν του iPhone 6, όπου πριν ακόμη κυκλοφορήσει στην Ελλάδα είχε σημειωθεί ζήτηση (προπαραγγελίες) για 4.500 συσκευές. Σήμερα, η αντίστοιχη ζήτηση για το iPhone Χ είναι τουλάχιστον διπλάσια, χωρίς η διαδικασία να έχει ολοκληρωθεί.

Τα παραπάνω δικαιολογούν τον ενθουσιασμό των επενδυτών, και όχι αδίκως χθες η μετοχή της εταιρείας σημείωσε άνοδο 1,9%, ενώ κατά τη διάρκεια της συνεδρίασης η μετοχή έφθασε στο υψηλότερο επίπεδο από την 1η Σεπτεμβρίου, λόγω της υψηλής ζήτησης για το νέο IiPhone X. Σύμφωνα με αναλυτές της Drexel Hamilton και της Nomura, η μεγάλη ζήτηση στο Διαδίκτυο για το νέο έξυπνο κινητό ενδεχομένως να καθυστερήσει τη διαδικασία παράδοσής τους, πολλά εκ των οποίων ίσως αποσταλούν εντός του Δεκεμβρίου. Σύμφωνα με δηλώσεις του αναλυτή της Drexel Hamilton στο CNBC, με την προώθηση του νέου μοντέλου η αμερικανική εταιρεία κάνει ένα βήμα εγγύτερα προς την αγορά υπερπολυτελών έξυπνων τηλεφώνων. Με τη σειρά της, η Αpple προσπάθησε να καθησυχάσει τους πελάτες της, λέγοντας ότι «εργαζόμαστε για να παραδώσουμε αυτό το επαναστατικό μοντέλο σε κάθε πελάτη όσο πιο γρήγορα γίνεται». Πολλοί, ωστόσο, θα αναρωτιούνται ποιες είναι οι διαφορές του νέου μοντέλου με το iPhone 8 και το iPhone 8 Plus. Εκτός ότι το iPhone X διαθέτει οθόνη μεγαλύτερης ευκρίνειας, το νέο μοντέλο ενσωματώνει οθόνη τεχνολογίας ΟLED. Επίσης, για πρώτη φορά η Αpple λανσάρει στην αγορά κινητό που θα διαθέτει ανιχνευτή προσώπου (face scanner). Πλέον το νέο iPhone Χ θα δίνει πρόσβαση στα δεδομένα του τηλεφώνου, αφού πρώτα «σκανάρει» το πρόσωπο του χρήστη. Η τεχνολογία Face ID, που θα ταυτοποιεί τον χρήστη μέσα από τα χαρακτηριστικά του προσώπου του, αποτελεί παγκόσμια καινοτομία, καθώς δεν έχει υπάρξει ποτέ κάτι τέτοιο σε προηγούμενα μοντέλα κινητών.